Potjiekos en die buitelewe is maats, daarom is daar baie foto’s van reise in Afrika in die boek. Die Sani-pas pryk selfs op die voorblad. Blaai maar deur, kyk die prentjies, lees die stories, maar kook ook die potjies, die resepte is heerlik.
Ek het nie ŉ soet tand nie en maak nie dikwels nageregte nie, toe het ŉ paar mense vir my die wonderlikste potpoedings gegee. Dit is fantasties!
Ons het die naweek ŉ monumentale pot uit die boek gemaak, “Beespotjie met swart olywe.” Hoe nou? Watseding? Olywe in die pot? As jy nou die soort is wat sê, “Ek eet nie van daai goed nie,” is jy in goeie geselskap, want ek ken net soveel mense wat neusoptrekkerig is vir olywe as mense wat nie afval eet nie.
As jy nie van olywe hou nie, los dit uit en maak “Beespotjie sonder swart olywe” – of maak soos ons – sit die olywe in en skep wyd as jy nie daarvan hou nie.
Kyk of daar genoeg vloeistof in die potjie is, anders moet jy bietjie kookwater byvoeg. Onthou dat die groente gaan vloeistof trek.
“Potjiekos en potpraatjies” gaan in die boekwinkel en by Leserskring beskikbaar wees, maar jy kan solank getekende eksemplare direk by my bestel om dit betyds te hê vir Vadersdag. Ons sit reg, ek met die pen in die hand om te teken, my spannetjie om die verpakking te doen, en Dapper die Duitse Herdershond om die seëls nat te lek.
Baie mense het my gevra vir afslag as hulle ŉ paar boeke aankoop, daarvoor maak ons ŉ pakket van vyf boeke met ŉ lekker vet afslag en jy spaar boonop ŉ klomp posgeld. So jy kan maar bestel vir jou twee broers en vir jou pêlle en moenie jouself vergeet nie.